Predkladacia správa

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá 
na rokovanie Legislatívnej rady vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov (tlač 582) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:

Všeobecne

Cieľom predloženého návrhu zákona je zjednodušenie preukazovania trestnej činnosti, týkajúcej sa neoprávneného zaobchádzania s látkami s anabolickým alebo iným hormonálnym účinkom (ďalej len „LAHU“), nakoľko platné znenie ustanovenia § 176 Trestného zákona neakceptovateľne komplikuje trestnoprávne postihovanie tejto závažnej trestnej činnosti a sprísniť a rozšíriť postihovanie neoprávneného zaobchádzania s LAHU s cieľom posilniť prevenciu a ochranu obyvateľov pred touto trestnou činnosťou. 
S cieľom zabezpečiť účinnejší postih a vyšetrovanie tejto trestnej činnosti, dochádza k upusteniu od objektívneho stanovovania rozsahu neoprávneného zaobchádzania s látkami s anabolickým a iným hormonálnym účinkom pre účely Trestného zákona, čím sa upúšťa od určovania  hodnoty zaistených látok s anabolickým alebo iným hormonálnym účinkom. Naproti tomu bude pre posudzovanie trestnosti činu rozhodujúce množstvo LAHU (určené podľa počtu tabletiek, injekcií, ampuliek alebo podobne nedeliteľných balení prípravku obsahujúceho LAHU).  Predkladateľ je toho názoru, že takéto určovanie je vyhovujúce aj z toho dôvodu, že väčšinou jedna tabletka, injekcia, ampulka predstavuje jednu dávku takejto látky.

Stanovisko

Ministerstvo spravodlivosti zaujíma k poslaneckému návrhu nasledovné stanovisko:

Navrhovanú zmenu právnej úpravy v Trestnom zákone považujeme za účelnú a dôvodnú, nakoľko máme za to, že táto zmena odstraňuje v súčasnosti veľmi problematické preukazovanie „rozsahu“ pri trestnom čine neoprávneného zaobchádzania s látkami s anabolickým alebo iným hormonálnym účinkom, ktorý často spôsoboval, v spojitosti s príliš vysokým rozsahom zneužívania týchto látok, neúčinnosť trestného stíhania páchateľov tohto trestného činu.
Navrhovaná právna úprava zavádza nové kritérium pre posudzovanie trestnosti činu, ktorým je „množstvo“ LAHU, ktoré definuje v novom § 135a Trestného zákona na základe jednej tabletky, injekcie, ampulky, alebo podobného nedeliteľného balenia prípravku obsahujúceho LAHU. Takéto určujúce kritérium kvantity považujeme za vyhovujúce, najmä z dôvodu, že sa ním vylúči dokazovanie ceny LAHU, ktoré pri určovaní „rozsahu“  spôsobovalo výrazné komplikácie.
Rovnako sa stotožňujeme aj s ďalšími zmenami v skutkovej podstate trestného činu prechovávania látok s anabolickým alebo iným hormonálnym účinkom, ktorej zmenu si vyžiadala aplikačná prax a záujem spoločnosti adekvátnym spôsobom chrániť zdravie a život obyvateľstva a náležite postihovať páchateľov tohoto trestného činu. Nová právna úprava rozširuje trestnú zodpovednosť aj na lekárov a veterinárov, ktorí bez preukázateľného zdravotného dôvodu predpíšu inému LAHU. Rovnako sa trestnosť rozširuje aj o prechovávanie LAHU vo väčšom množstve a o neoprávnenú propagáciu a neoprávnené poskytnutie návodu na jej užívanie. Kvalifikovaná skutková podstata (navrhovaný odsek 3) sa dopĺňa o spáchanie tohto trestného činu v súvislosti s organizovanou športovou činnosťou.
Prípadné vplyvy vyplývajúce z poslaneckého návrhu budú zabezpečené v rámci schválených limitov kapitoly ministerstva spravodlivosti na príslušné rozpočtové obdobie, bez dodatočných požiadaviek na štátny rozpočet.

Ministerstvo spravodlivosti nemá k predloženému poslaneckému návrhu vecné pripomienky. V predmetnom poslaneckom návrhu ministerstvo spravodlivosti však odporúča vykonať nasledovné zmeny:

K čl. I bod 1 [§ 135a]

Odporúčame v čl. I bod 1 v znení celého § 135a slová „tabletky, injekcie, ampulky“ nahradiť slovami „tablety, jednej injekcie, jednej ampulky“. Odôvodnenie: Legislatívno-technická pripomienka.

K čl. I bod 2 [§ 176]

Odporúčame v čl. I bod 2 v nadpise pod § 176 vypustiť čiarku za slovom „anabolickým“. Odôvodnenie: Legislatívno-technická pripomienka.

K čl. I bod 2 [§ 176 ods. 2 písm. a)]

	Odporúčame v čl. I bod 2 v znení § 176 ods. 2 písm. a) nahradiť slová „predpíše na lekársky“ slovami „predpíše na preskripčný záznam, lekársky predpis“. 

Odôvodnenie: V súlade s § 119 ods. 2 a ods. 3 v spojení s § 120 a nasl. zákona č. 362/2011 Z. z. o liekoch a zdravotníckych pomôckach a o zmene a doplnení niektorých zákonov, predpisovanie a výdaj liekov sa okrem lekárskeho predpisu a veterinárneho lekárskeho predpisu realizuje aj na základe preskripčného záznamu. 

K čl. I bod 2 [§ 176 ods. 2 písm. b)]

	Odporúčame v čl. I bod 2 v znení § 176 ods. 2 písm. b) vložiť za slová „propaguje alebo“ slovo „neoprávnene“. Odôvodnenie: Legislatívno-technická pripomienka.

K všeobecnej časti dôvodovej správy

	Odporúčame vo všeobecnej časti dôvodovej správy na strane 1 v poslednom odseku slová „nelegálnych príjmov“ nahradiť slovami „nelegálnych výnosov“. Odôvodnenie: Zákonom č. 312/2020 Z. z. o výkone rozhodnutia o zaistení majetku a správe zaisteného majetku o zmene a doplnení niektorých zákonov sa v Trestnom zákone a Trestnom poriadku pojem „príjem z trestnej činnosti“ nahradil pojmom „výnos z trestnej činnosti“.

K pripomienkam uplatneným v rámci pripomienkového konania

Poslanecký návrh bol predmetom medzirezortného pripomienkového konania. Zásadné pripomienky si uplatnila Generálna prokuratúra Slovenskej republiky, Ministerstvo financií Slovenskej republiky, Ministerstvo školstva, vedy, výskumu a športu Slovenskej republiky a Slovenská lekárnická komora.

Všeobecne
Ministerstvo dopravy a výstavby Slovenskej republiky a Generálna prokurátora Slovenskej republiky sa v podstatnej časti stotožnili so stanoviskom predkladateľa.

Generálna prokuratúra Slovenskej republiky
Pripomienky boli čiastočne zohľadnené vo vyššie uvedenom stanovisku.

Predkladateľ sa nestotožnil so zásadnou pripomienkou Generálnej prokuratúry Slovenskej republiky, v ktorej navrhuje nahradiť slová „podobného nedeliteľného balenia“ slovami „v množstve zodpovedajúcom jednému nedeliteľnému baleniu prípravku s hmotnosťou najmenej 100mg (1 kg, 10 kg)“ z dôvodu, že podľa názoru predkladateľa slová „podobného nedeliteľného balenia“ lepšie vystihujú účel návrhu zákona, ktorým je postihnúť aj iné fyzické formy, v ktorých je možné užívať LAHU (vrecúška s práškom, kapsule, tobolky a pod.). Takisto sa predkladateľ nestotožnil s pripomienkou Generálnej prokuratúry Slovenskej republiky ohľadne určenia minimálnej hmotnosti jedného nedeliteľného balenia z dôvodu, že LAHU sú rôznorodé látky, ktoré sa líšia aj v hmotnosti, ktorá je pre tieto látky účinná, čo v praxi znamená, že pre jednu LAHU môže 100mg predstavovať jednu tabletu, ale pre inú LAHU by hmotnosť 100mg predstavovala napr. dvadsať tabliet.

Návrh na úpravu § 29 ods. 1 písm. c) zákona Slovenskej národnej rady č. 372/1990 Zb. o priestupkoch, ktorý postihuje menej závažné formy neoprávneného zaobchádzania s látkami s anabolickým alebo iným hormonálnym účinkom, je na zváženie Ministerstva vnútra Slovenskej republiky ako gestora všeobecnej úpravy priestupkov.

Ministerstvo financií Slovenskej republiky

Ministerstvo financií Slovenskej republiky sa nestotožnilo s odporúčaním ministerstva spravodlivosti zosúladiť všeobecnú časť dôvodovej správy a doložku vybraných vplyvov so stanoviskom Ministerstva financií Slovenskej republiky, v zmysle ktorého bude mať predložený poslanecký návrh zákona negatívny vplyv na rozpočet verejnej správy. Uvedené vyjadrenie požaduje zosúladiť so stanoviskom Ministerstva financií Slovenskej republiky, kde je uvedené, že poslanecký návrh zákona môže mať vplyv na rozpočet verejnej správy. Zároveň požaduje v stanovisku ministerstva spravodlivosti jednoznačne uviesť, že prípadné vplyvy vyplývajúce z návrhu budú zabezpečené v rámci schválených limitov kapitoly ministerstva spravodlivosti na príslušné rozpočtové obdobie, bez dodatočných požiadaviek na štátny rozpočet. Uvedené pripomienky Ministerstva financií Slovenskej republiky boli akceptované a zapracované do vyššie uvedeného stanoviska.

Ministerstvo školstva, vedy, výskumu a športu Slovenskej republiky

Ministerstvo školstva, vedy, výskumu a športu Slovenskej republiky žiada § 176 ods. 3 písm. b) preformulovať nasledovne: "b) v súvislosti s účasťou športovca na súťaži," s odkazom na § 3 písm. g) zákona č. 440/2015 Z. z. o športe a o zmene a doplnení niektorých zákonov. Predkladateľ sa s touto pripomienkou nestotožnil z dôvodu, že slová „účasť športovca na súťaži“ sú užším pojmom ako navrhované znenie, pričom takáto formulácia by nezahŕňala protiprávnu činnosť vykonávanú v športovom klube počas tréningového procesu.

Slovenská lekárnická  komora

Pripomienky boli čiastočne zohľadnené vo vyššie uvedenom stanovisku. 

Predkladateľ sa nestotožnil so zásadnou pripomienkou Slovenskej lekárnickej  komory, v ktorej rovnako ako Generálna prokuratúra Slovenskej republiky navrhuje nahradiť slová „podobného nedeliteľného balenia“ slovami „v množstve zodpovedajúcom jednému nedeliteľnému baleniu prípravku s hmotnosťou najmenej 100mg (1 kg, 10 kg)“ z dôvodu uvedeného vyššie.

V zásadnej pripomienke k § 176 ods. 1 navrhuje Slovenská lekárnická  komora nahradiť slová „liečebný účel indikovaný lekárom“ slovami „terapeutický účel uvedený v súhrne charakteristických vlastností lieku“. Predkladateľ sa s touto pripomienkou nestotožnil a má za to, že navrhované znenie „lekárom indikovaný liečebný účel“ je obdobné zneniu „liečebný účel“, ktoré používa § 176 Trestného zákona v platnom znení, pričom tento pojem je v aplikačnej praxi zaužívaný a nespôsobuje aplikačné problémy.

V zásadnej pripomienke k § 176 ods. 2 navrhuje Slovenská lekárnická  komora vložiť nové písmeno, ktoré by postihovalo neoprávnené vydanie látky s anabolickým alebo hormonálnym účinkom bez predloženia platného preskripčného záznamu, lekárskeho predpisu alebo veterinárneho lekárskeho predpisu. Predkladateľ sa s touto pripomienkou nestotožňuje a má za to, že neoprávnene vydanie látky s anabolickým alebo hormonálnym účinkom je postihnuteľné podľa navrhovaného § 176 ods. 1. 

Záver

	Na základe vyššie uvedeného ministerstvo spravodlivosti súhlasí s poslaneckým návrhom a po zohľadnení uplatnených pripomienok odporúča vláde Slovenskej republiky vysloviť s poslaneckým návrhom súhlas.